TPS โชว์กำไรครึ่งปี 23 ลบ. ลุยประมูลงานใหญ่ หนุนผลงานโตเข้าเป้า 20%
TPS โชว์กำไรครึ่งปี 23 ลบ. ลุยประมูลงานใหญ่ หนุนผลงานโตเข้าเป้า 20%
14 ส.ค. 2563

นายบุญสม กิจเกษตรสถาพร ประธานเจ้าหน้าที่บริหาร บริษัท เดอะแพรคทิเคิลโซลูชั่น จำกัด (มหาชน) หรือ TPS ดำเนินธุรกิจเป็นผู้ให้คำปรึกษา ออกแบบ จัดหา ติดตั้ง จำหน่ายผลิตภัณฑ์ และอุปกรณ์ที่เกี่ยวข้องกับระบบเทคโนโลยีสารสนเทศ เปิดเผยว่า ผลการดำเนินงานในงวด 6 เดือนแรกของปี 2563 (สิ้นสุดวันที่ 30 มิถุนายน 2563)  บริษัทฯ มีกำไรสุทธิ 27.24  ล้านบาท เพิ่มขึ้น 22.98% จากงวดเดียวกันของปีก่อนมีกำไรสุทธิเท่ากับ 22.15  ล้านบาท  ส่วนรายได้รวมอยู่ที่ 343.05  ล้านบาท เพิ่มขึ้น 6.28% เมื่อเทียบกับงวดเดียวกันของปีก่อนที่มีรายได้รวมเท่ากับ 322.77  ล้านบาท
ขณะที่ผลการดำเนินงานงวดไตรมาส 2/2563 มีกำไรสุทธิอยู่ที่  15.58 ล้านบาท เพิ่มขึ้น 17.81% เมื่อเทียบกับไตรมาสเดียวกันของปีก่อนที่มีกำไรสุทธิเท่ากับ 13.23  ล้านบาท และมีรายได้รวม 184.35  ล้านบาท เพิ่มขึ้น 2.60% เทียบกับช่วงเดียวกันของปีก่อนที่มีรายได้รวมเท่ากับ 179.68  ล้านบาท
ปัจจัยที่ทำให้ผลประกอบการ 6 เดือนแรกของปี 2563 ปรับตัวเพิ่มขึ้นเมื่อเทียบกับช่วงเดียวกันของปีก่อน เนื่องจากบริษัทรับรู้รายได้จากการส่งมอบงานทั้งในส่วนของภาครัฐและเอกชนได้ตามกำหนด โดยปัจจุบันบริษัทฯ ยังมี Backlog อยู่ในมือกว่า 500 ล้านบาท ขณะเดียวกัน บริษัทฯ ยังเดินหน้าเข้าประมูลงานใหญ่ๆ อย่างต่อเนื่อง มั่นใจว่าจะช่วยสนับสนุนผลประกอบการในปีนี้ให้เติบโตตามเป้าหมายที่วางไว้
“ภาพรวมผลประกอบการครึ่งปีแรกของปีนี้ บริษัทฯ ยังมีรายได้และกำไรที่เพิ่มขึ้น จากการรับรู้รายได้ของโครงการภาครัฐและเอกชนที่สามารถส่งมอบงานได้ตามกำหนด โดยเฉพาะงานจำหน่าย และวางระบบเทคโนโลยีสารสนเทศ งานการให้บริการดูแลและบำรุงรักษาระบบภายหลังการขาย ซึ่งส่วนใหญ่สามารถดำเนินการได้ตามแผนที่วางไว้” นายบุญสมกล่าว
ประธานเจ้าหน้าที่บริหาร TPS กล่าวอีกว่า สำหรับแผนการดำเนินงานช่วงที่เหลือของปี 2563 บริษัทฯ ยังเดินหน้าเข้าประมูลงานใหม่ๆ อย่างต่อเนื่อง ซึ่งขณะนี้ บริษัทฯ เตรียมเข้าประมูลงานโครงการขนาดใหญ่ของภาครัฐ และคาดว่า จะเห็นความชัดเจนภายในไตรมาส 3/63 นี้ ส่วนบริษัท เดอะแพรคทิเคิลซูเพิร์บโซลูชั่น จำกัด  ซึ่งเป็นบริษัทร่วมทุน บริษัทฯ มีแผนที่จะนำเข้าร่วมประมูลงานทั้งภาครัฐและเอกชน อีกหลายโครงการเช่นกัน  และมั่นใจว่า จะช่วยรองรับการเติบโตในอนาคต พร้อมทั้งยังผลักดันรายได้ปีนี้ให้เติบโตตามเป้าที่ระดับ 15-20%